Талун Коми Республикаса Юралысь Вячеслав Гайзер да Рытыв-Войвыв федеральнöй кытшын РФ Президентöс полномочнöй петкöдлысь Илья Клебанов аддзысьлiсны Внешэкономбанкса веськöдлысь Владимир Дмитриевкöд.

Найö видлалiсны «Белкомур» кöрт туй магистраль (Архангельск – Сыктывкар – Перым (Соликамск)) стрöитöм кузя проект, мый кутас збыльмöдсьыны Коми Республикалысь, Перым крайлысь да Архангельск обласьтлысь промышленносьт да инфраструктура сöвмöдан «БЕЛКОМУР» дiнмуясса комплекснöй уджтас серти.

Аддзысьлöм вылын сiдзжö вöлiсны «Белкомур» МК» ВАК медыджыд директор Эльман Худазаров да Внешэкономбанкса веськöдлысьöс вежысь Анатолий Балло.

Найö сёрнитiсны öтувъя удж да ёртасьöм йылысь, проектлы отсöг йылысь да сiйöс збыльмöдöмын Внешэкономбанклöн участвуйтны позянлун йылысь.

Вячеслав Гайзер висьталiс регионъяслысь промышленносьт да инфраструктура сöвмöдан «БЕЛКОМУР» дiнмуясса комплекснöй уджтас збыльмöдöм йылысь да тöдчöдiс öтувъя государственнöй тöдчанлуна проектын Коми Республикалысь участвуйтны коланлунсö. Сiйö пасйис, мый вöзъяна концепцияыс артыштö збыльмöдны Уджтассö сiдзи, медым «Белкомур» кöрт туй магистраль стрöитöмыс могмöдсис сьöмöн частнöй капитал тшöт весьтö да сетас позянлун пыртны туйсö уджö 2017 воын нин.

Илья Клебанов тöдчöдiс проектлысь ыджыд тöдчанлунсö, медым сöвмöдны да выльмöдны промышленносьт, ресурснöй да транспортнöй вынйöрсö РФ Европейскöй Войвывлысь, сылысь социальнöй коланлунсö да стратегическöй тöдчанлунсö.

Внешэкономбанкса уджалысьяс гöгöрвоöмöн пырöдчисны проектас да вöзъяна концепцияас. «Белкомур» кöрт туй магистраль стрöитöм кузя проектсö ставнас ошкисны, кыдзи Внешэкономбанклöн могъяслы лöсяланаöс.

Аддзысьлöм вылын кывкöрталiсны, мый Внешэкономбанклöн веськöдлысь Анатолий Балло юрнуöдöм улын колö лöсьöдны уджалан группа, медым видлавны мукöд юалöмсö, тшöтш и сы серти, кутшöм позянлунъяс, а сiдзжö инструментъяс эмöсь проект збыльмöдiгöн Внешэкономбанклöн.